KIRJALLINEN KYSYMYS E-0475/01 esittäjä(t): Erik Meijer (GUE/NGL) komissiolle. Sisävesikalastus Irlannissa: yhteisön tuet ja saavuttamattomat tavoitteet matkailun, kalastuksen ja luonnonsuojelun alalla.



Virallinen lehti nro 340 E , 04/12/2001 s. 0034 - 0036



KIRJALLINEN KYSYMYS E-0475/01 esittäjä(t): Erik Meijer (GUE/NGL) komissiolle (21. helmikuuta 2001) Aihe: Sisävesikalastus Irlannissa: yhteisön tuet ja saavuttamattomat tavoitteet matkailun, kalastuksen ja luonnonsuojelun alalla 1. Muistaako komissio, että Euroopan aluekehitysrahastosta annettiin marraskuussa 1995 ensimmäisenä kustannuseränä kolme neljäsosaa (770 000 Irlannin puntaa) matkailun edistämisen toimintaohjelmaan kuuluvalle Läntisen kalastuskunnan (Western Regional Fisheries Board, WRBF) alaisuudessa toteutettavalle hankkeelle, jonka kesto oli viisi vuotta ja kokonaiskustannukset noin 3 miljoonaa Irlannin puntaa? 2. Muistaako komissio lisäksi, että edellisessä kysymyksessä tarkoitetun ohjelman tuli johtaa läntisen järvialueen (Corrib-, Mask-, Carra- ja Arrowjärvet) kehitykseen ja että tämä ohjelma esitettiin osana strategiaa houkutella ulkomaisia matkailijoita Länsi-Irlantiin ja nostaa urheilukalastuksesta saatavia tuloja, vaikka direktiivin 92/43/ETY(1) perusteella sen olisi pitänyt edistää luontotyyppien ja luonnonvaraisten kasvien ja eläinten säilymistä? 3. Voiko komissio vahvistaa, että läntistä järvialuetta koskevan suunnitelman kustannukset nousivat kolmesta miljoonasta Irlannin punnasta ensin viiteen ja sitten seitsemään miljoonaan Irlannin puntaan? 4. Ovatko yhteisön myöntämät varat jo lopussa, kun otetaan huomioon näillä tukivaroilla hankittujen veneiden, moottorien, verkkojen ja maastoautojen, joita ei vielä ole kirjattu poistoihin, jatkuva käyttö? 5. Mihin perustuvat Irlannin lehdistössä paljon esillä olleet valitukset, joiden mukaan tukea vähennettiin odottamatta 3,3 miljoonalla Irlannin punnalla, mikä johti 16 nuoren irtisanomiseen WRFP:n palveluksesta? 6. Onko käsittelyssä yhä lisätukianomuksia? 7. Ovatko viime vuosien menot todella johtaneet tavoitteena olleeseen urheilukalastusta harrastavien matkailijoiden määrän lisääntymiseen alueella, vai pitävätkö kysymyksen esittäjän tiedot paikkansa, joiden mukaan tavoitetta ei ole saavutettu? 8. Onko mahdollista vaatia se tukiosuus (tai ainakin sen osia) takaisin, jota ei ole käytetty määrättyyn tarkoitukseen? Aikooko komissio käyttää tätä mahdollisuutta hyväkseen? (1) EYVL L 206, 22.7.1992, s. 7. Michel Barnier'n komission puolesta antama vastaus (7. kesäkuuta 2001) 1. Corrib-, Mask- ja Carrajärvien kehittämiseen vaadittavaksi alkupääomaksi arvioitiin tarvittavan 3 miljoonaa Irlannin puntaa. Ohjelman viiden toimintavuoden aikana järviin sijoitettiin 2,5 miljoonaa. Läntisen järvialueen varsinaiset kustannukset ovat 2 459 657 Irlannin puntaa, josta 1 844 743 Irlannin puntaa (75 prosenttia) oli peräisin Euroopan aluekehitysrahastosta (ERDF). 2. Ohjelman tavoitteena oli kehittää Corrib-, Mask- ja Carrajärviä (ei Arrowjärveä), ja ohjelmalla onnistuttiin parantamaan erinomaisesti Maskjärven kalakantoja ja purotaimensaaliita ja saatiin todella hämmästyttävä tulos Corribjärvessä, josta saatiin paremmin kalaa vuonna 2000 kuin yli 12 vuoteen. Kaksi erityistä urheilukalastuksen tuotemarkkinointiryhmää markkinoi järviä menestyksekkäästi, ja urheilukalastuksen tulot ovat lisääntyneet merkittävästi. Tutkimusten mukaan jokien kasvi- ja eläinkunta on elpynyt huomattavasti ohjelman ansiosta. Alueilla, joissa on tehty kunnostustöitä, on nähtävissä selvää parannusta viljelyyn huonosti soveltuvien alueiden vesikasvien, suurten selkärangattomien vesieläinten, kalakantojen (sekä lohikalojen että muiden kalojen, kuten piikkikala, nahkiainen ja niin edelleen) ja joidenkin lintulajien osalta. Hankkeessa ei ollut mukana Arrowjärveä, joka sijaitsee luoteisalueella. Arrowjärveen laskevien jokien kunnostushanke, josta vastasi luoteinen kalakunta, sai myös rahoitusta ohjelmasta. Tuen suuruus oli 316 600 Irlannin puntaa, josta 237 450 Irlannin puntaa (75 prosenttia) maksoi Euroopan aluekehitysrahasto. 3. Läntisen järvialueen ohjelman kustannuksiksi vuonna 1996 arvioitiin 3 miljoonaa Irlannin puntaa tarjouspyyntöhetkellä ja ohjelman keston huomioon ottaen. Viiden vuoden aikana hankkeeseen sijoitettiin 2,5 miljoonaa Irlannin puntaa. Edellisen ohjelman mahdollisuuksien ulkopuolelle jääneiden alueiden kunnostaminen maksaa 3 miljoonaa Irlannin puntaa lisää. Arrowjärven hanke maksoi 316 600 Irlannin puntaa. Hanke saatiin valmiiksi talousarvion mukaisesti, eikä siihen haettu lisärahoitusta. 4. Euroopan yhteisön rahoitus käytettiin loppuun Irlannin matkailun edistämisen toimintaohjelman urheilukalastusta harrastavia matkailijoita koskevassa toimessa. Viimeinen tuki nostettiin marraskuussa 1999. Arrowjärvi ei ole minkään yhteisön jatkuvan tuen piirissä. 5. Ohjelman aikana läntinen kalakunta palkkasi kehitysohjelmaan 16 lisätyöntekijää. Rahoituksen loppuessa ei ollut enää varoja pitää työntekijöitä, ja heidät irtisanottiin. 6. Tällä hetkellä käsiteltävänä ei ole mitään rahoitushakemuksia. 7. Läntisen kalakunnan mukaan urheilukalastajien määrä on kasvanut huimasti etenkin Corribjärvellä ja jossain määrin myös Maskjärvellä. Corribjärveä pidetään Euroopan parhaana purotaimenen kalastuskohteena, ja tällä hetkellä on mahdotonta varata aikaa järvelle suosituimpina kalastuskausina. Matkailun alan edustajien alustavien arvioiden mukaan vuosi 2000 oli ennennäkemätön menestys, ja kalaa saatiin erittäin hyvin koko kauden ajan. Vuoden 2000 aikana näytti siltä, että myös purotaimenen kalastus Maskjärvellä oli elpynyt merkittävästi. Luoteisen kalakunnan Arrowjärvestä antamien tietojen mukaan hanke toteutettiin vuosina 1998-2000, eikä sen odotettu lisäävän vielä urheilukalastajien määrää. Hankkeen tarkoitus oli vahvistaa merkittävästi Arrowjärven purotaimenkantoja parantamalla kutu- ja kasvujokia. Tällainen hanke ei luonnollisestikaan lisää kalastajien määrää kolmessa tai neljässä vuodessa, minkä jälkeen aikuisten taimenten määrä järvessä kasvaa. On huomionarvoista, että seurantaohjelmassa on valvottu jokia kunnostustöiden jälkeen. Tulokset ovat erittäin rohkaisevia, sillä taimenpoikasten määrä on kasvanut erittäin huomattavasti. Keskuskalakunnan vanhemman tutkijan tri Martin O'Gradyn lausunnon mukaan joet pystyvät ensi kertaa tuottamaan riittävästi luonnonvaraista kalaa Arrowjärven kantaan, jota on perinteisesti jouduttu tukemaan kalakasvattamoissa kasvatetuilla kaloilla. Kaikkien tietojen mukaan hanke on siten ollut erittäin onnistunut. 8. Kaikki varat käytettiin hankkeen erityistavoitteisiin suunnitelman mukaisesti, ja kaikki tavoitteet täyttivät tukikelpoisuuden kriteerit, jotka on määritetty Irlannin matkailun edistämisen toimintaohjelman urheilukalastusta harrastavia matkailijoita koskevassa toimessa.